La fase provincial de la XXXIII Olimpíada Matemàtica se celebra a Sagunt el 6 de maig
28 d’abril 2023

![](/media/y2if5l4z/img_9622_c.jpg?width=850&height=566.6666666666666)

El dissabte 6 de maig se celebrarà a Sagunt la fase provincial de València de la XXXIII Olimpíada Matemàtica, que organitza la Societat d’Educació Matemàtica de la Comunitat Valenciana “Al-Khwarizmi”. Concretament, a l'IES Clot del Moro i pels carrers de la ciutat. L'esdeveniment començarà a les 10 hores i finalitzarà en el Teatre Romà al voltant de les 18.30 hores. Un total de 144 alumnes de diferents centres de la província participaran en una jornada que comptarà amb tres proves, una individual i dos grupals.

En l'acte de presentació de la XXXIII Olimpíada Matemàtica van participar l'alcalde de Sagunt, Darío Moreno; el regidor delegat d'Educació de l'Ajuntament de Sagunt, Josep Manuel Tarazona; i el secretari general de la Societat d’Educació Matemàtica de la Comunitat Valenciana “Al-Khwarizmi”, Tomás Queralt. A més, hi van assistir el director de l'IES Clot del Moro, Juanjo Domínguez i una de les integrants del departament de Matemàtiques, Noelia Alexandre.

«**Sempre hem fet un esforç per la divulgació científica i que es treballen els valors dels estudiants com el valor de l'esforç, l'autorealització o el treball en equip**», assenyalava el regidor delegat d'Educació de l'Ajuntament de Sagunt, Josep Manuel Tarazona. L'alcalde de Sagunt, Darío Moreno, valorava en positiu el fet que les fases provincials no se celebren en les capitals de província: «**És un encert no tindre centralitzades aquestes proves en una seu a València, sinó que es territorialitze l'experiència perquè entenguem, precisament, que la ciència no entén de territoris**».

Els i les estudiants es dividiran en tres nivells, tal com va explicar el secretari general de la Societat d’Educació Matemàtica de la Comunitat Valenciana “Al-Khwarizmi”, Tomás Queralt: «**Cinqué i sisé de primària, 1r i 2n d'ESO i 3r i 4t d'ESO**». La primera prova serà la individual, i es desenvoluparà entre les 10 hores i les 11.30 hores a l'IES Clot del Moro. Els i les estudiants participants hauran de tractar de resoldre sis problemes en eixe lapse de temps. El resultat final suposarà el 70 % de la puntuació final individual. Després d'una aturada de mitja hora per a esmorzar, tornarà l'activitat, encara a l'IES Clot del Moro, a les 12 hores amb la prova de velocitat per equips. Es formaran equips de quatre integrants de diferents centres, que hauran de resoldre 10 problemes en 50 minuts, és a dir, un problema cada cinc minuts.

Després del dinar, al voltant de les 15 hores començarà la prova de camp per equips. Esta activitat començarà a l'IES Clot del Moro i es desenvoluparà pels carrers de Sagunt. Els i les estudiants hauran de resoldre problemes en parades anomenades ‘estacions’. L'última prova s'haurà d'entregar, com a més tard, a les 17 hores o 17.15 hores a l'última estació, a la Glorieta. Si s'entrega més tard, no es puntuarà. Després de la finalització d'esta prova, els i les participants es dirigiran al Teatre Romà. Cadascuna de les dos proves per equips computarà un 15 % de la puntuació final de cada alumne o alumna.

Ja en el Teatre Romà, de 17.30 hores a 18.15 hores es durà a terme l'Olimpíada Actoral, una mostra de diferents treballs dramàtics de l'IES Clot del Moro. A les 18.15 hores es procedirà al lliurament de diplomes a tots i totes les participants i, a les 18.30 hores, es llegiran els seleccionats i seleccionades per a la següent fase i se celebrarà l'acte de clausura.

L'organització recomana que tot l'alumnat que participe en l'Olimpíada Matemàtica aporte el material que considere necessari: bolígraf, llapis, regla, goma, calculadora…així com una motxilla i gorra per a protegir-se del sol. No estarà permés l'ús de llistes amb fórmules ni del telèfon mòbil. En cas de fer ús d'algun d'eixos instruments, es procedirà a la desqualificació de l'alumne o alumna en qüestió.

![](/media/eypi4kib/cartellolimpiadamatematica_c.jpg?width=601.1261261261261&height=850)

*   [](http://www.facebook.com/sharer.php?u=https://aytosagunto.es/va/actualitat/la-fase-provincial-de-la-xxxiii-olimpiada-matematica-se-celebra-a-sagunt-el-6-de-maig/ "Facebook")
*   [](http://twitter.com/share?url=https://aytosagunto.es/va/actualitat/la-fase-provincial-de-la-xxxiii-olimpiada-matematica-se-celebra-a-sagunt-el-6-de-maig/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/la-fase-provincial-de-la-xxxiii-olimpiada-matematica-se-celebra-a-sagunt-el-6-de-maig/ "Linked In")
*   [](mailto:?body=https://aytosagunto.es/va/actualitat/la-fase-provincial-de-la-xxxiii-olimpiada-matematica-se-celebra-a-sagunt-el-6-de-maig/)